কিন্তু দ্বিতীয় বার ভেবে দেখলাম, এতগুলো মানুষ চারিদিকে এ ভাবে আহত হয়ে পড়ে আছেন! ব্রিজের ভাঙা অংশের তলায় তাঁরা চাপা পড়ে আছেন। বাঁচার জন্য আকুল আর্তি জানাচ্ছেন। আশপাশের এত মানুষ তাঁদের উদ্ধারের চেষ্টা করছেন। আর আমি চলে যাব? এ কথাটা মাথায় আসার পরে আর নড়তে পারলাম না। মেট্রো প্রকল্পে কর্মরত শ্রমিকের দল উদ্ধারের কাজ চালাচ্ছিলেন। আমি হাত লাগালাম ওঁদের সঙ্গে। চার-পাঁচ জনকে বের করতে পারি আমরা। তাঁদের মধ্যে কয়েকজনের অবস্থা বেশ আশঙ্কাজনক। তা দেখে স্ত্রীকে ফোন করে বলি, ‘কোনও ভাবে অ্যাম্বুল্যান্সের ব্যবস্থা করা যায়?’ কিছুক্ষণের মধ্যে অবশ্য ঘটনাস্থলে পুলিশ হাজির হয়। উদ্ধারকাজও গতি পায়।